Skal udleveres til Danmark

Der vil nu blive sendt en officiel udleveringsanmodning til Sydafrika med henblik på at få den 64-årige strafforfulgt i Danmark.

- Nu beder vi de sydafrikanske myndigheder tage stilling til, om der kan ske udlevering til Danmark. Vi vurderer, at mulighederne er gode, men beslutningen træffes alene i Sydafrika, siger politiinspektør Thomas Anderskov Riis.

DR Nyheder har forsøgt at få en kommentar til anholdelsen fra den hovedmistænktes danske forsvarsadvokat. Det er indtil videre ikke lykkedes.

Hun er den anden person, som er anholdt i sagen. I sidste uge anholdt politiet en mand i Sydafrika, der er sigtet for hæleri. Han blev anholdt, da han forsøgte at rejse ud af landet.

Læs også : Bagmandspolitiet: Anholdelse i Sydafrika er en vigtig brik i svindelsag

Her er man også gået i gang med en proces med henblik på at få ham udleveret.

I sidste uge kom det også frem, at den hovedmistænktes formodede svindel kunne have været opdaget tidligere.

Allerede for seks år siden blev det daværende Søik nemlig advaret af en bank om nogle 'mistænkelige transaktioner', der var blevet foretaget fra en konto i Social- og Integrationsministeriet til konti, der tilhørte Anna Britta Troelsgaard Nielsen.

- Oplysningerne blev ikke efterforsket hos Søik, men alene oversendt til Skat som en sag om mulig skatteunddragelse. Efter min vurdering var det en fejl, sagde chefen for Søik, statsadvokat Morten Niels Jakobsen.